Dennis Flydtkjær (DF), 2013-05-22:
Det, vi taler om her i dag, er efter min mening en utrolig alvorlig sag, for der er tale om et rent justitsmord på to danske statsborgere.
Sagen handler kort om, at man har to næsten ens skattesager, men vidt forskellige afgørelser.
På den ene side Thorning-Kinnock-sagen, hvor Kinnock boede i udlandet og arbejdede en smule i Danmark, men slap for at være skattepligtig i Danmark.
Normalt ville begge par sådan set være skattepligtige, hvis man ikke havde ændret praksis i Thorning-Kinnock-sagen; en praksisændring, som tilsyneladende bevidst blev holdt hemmeligt, og som ingen andre måtte få noget at vide om.
Det er jo det, der er det katastrofale i den her sag, og det er jo det, der fik vidtgående konsekvenser for Camilla Vest, som blev idømt fængsel og fik en kæmpe bøde.
Der er sådan set to ting, der er gået galt i den her sag.
Først fik man lavet en praksisændring i Thorning-Kinnock-sagen, som ikke blev offentliggjort, og efterfølgende ville SKAT København ikke udlevere afgørelsen, da en anden afdeling henvendte sig, fordi de havde en lignende sag.
Jeg synes egentlig, at begge ting er ret alvorlige og danner ramme om det store problem i den her sag.
Jeg synes, at man lige så godt kan sige det, som det er, og tale rent ud af posen, for jeg tror, at der er rigtig mange danskere, der sidder derude med en mistanke om, at man alene ændrede praksis for at tilgodese Kinnock-Thorning-familien.
Det ligner i mistænkelig grad en vis særbehandling, synes jeg.
Tilbage står der sådan set bare, at der ingen retssikkerhed har været i den her sag, og det synes jeg da er utrolig ærgerligt.
SKAT København
sad sådan set bare og så til, mens der blev begået et alvorligt justitsmord.
Det synes jeg virkelig er utrolig langt ude, og det synes jeg da må få nogle konsekvenser for de embedsmænd, som har været ansvarlige for det.
Jeg synes også, det er meget bemærkelsesværdigt, når de er kommet frem til i den her Skattekommission, som kører nu, at man faktisk langt op i ministeriet også har været klar over, at der er sket en praksisændring, at man så ikke der på et eller anden tidspunkt har sagt, at der kunne være ved at ske nogle justitsmord, som man var nødt til at kigge på.
Men det er så åbenbart først her fra i morgens af, kan jeg forstå, at man har fundet ud af, at der måske yderligere er 100 sager, hvor der måske er begået justitsmord.
Det er altså ganske rystende, at man bare stiltiende har set til.
Man har ingenting gjort.
Hvis det ikke havde været tilfældet, at statsministeren selv offentliggjorde skatteafgørelsen, havde ægteparret i dag skulle i fængsel i 1 år og 9 måneder.
Jeg undrer mig meget over, hvorfor man ikke har gjort noget, for opgaven er sådan set fra SKATs side, at man skal sikre sig, at man ikke opkræver skat i strid med loven.
Det er det, der hedder lighed for loven.
Alle skattesager skal behandles ens.
Det må man klart siger overhovedet ikke har været tilfældet i den her sag.
Og man må sige, at noget af det, der har været sendt et tydeligt signal om – i hvert fald for mig – er, at der har været en om ikke andet meget skidt kultur i SKAT, og jeg synes da, at det må være en kæmpe opgave for skatteministeren at sørge for, at der bliver ryddet op, for det er ganske enkelt uholdbart, at der kan foregå så vidt forskellige sagsbehandlinger i to ens skattesager.
Så vi skal have retssikkerheden tilbage i SKAT, og derfor kan vi bakke op om det forslag til vedtagelse, der er fremsat her i dag, hvor der bliver foreslået en uvildig undersøgelse for at få et klart overblik over det her sagsforløb.